Keywords

Summary



Keywords

1. Odvolanie – Dôvody – Dôvod uvedený prvýkrát v konaní o odvolaní – Neprípustnosť – Dôvod spochybňujúci len právne riešenie, ktoré poskytol Súd prvého stupňa v napadnutom rozsudku – Prípustnosť

2. Ochranná známka Spoločenstva – Procesné ustanovenia – Preskúmanie skutočností ex offo – Rozsah

(Článok 225 ES; Štatút Súdneho dvora, článok 58; nariadenie Rady č. 40/94, článok 74)

3. Ochranná známka Spoločenstva – Definícia a nadobudnutie ochrannej známky Spoločenstva – Absolútne dôvody zamietnutia – Ochranné známky zložené výlučne z označení alebo údajov, ktoré môžu slúžiť na označenie vlastností tovaru

[Nariadenie Rady č. 40/94, článok 7 ods. 1 písm. c)]

Summary

1. Ak by sa účastníkovi konania umožnilo uviesť dôvod po prvýkrát v konaní pred Súdnym dvorom, pričom ho neuviedol v konaní pred Súdom prvého stupňa, umožnilo by sa mu tým predložiť Súdnemu dvoru, ktorý má v konaní o odvolaní obmedzené právomoci, spor so širším rozsahom ako ten, ktorý prejednával a rozhodoval Súd prvého stupňa. V rámci konania o odvolaní je právomoc Súdneho dvora obmedzená na posúdenie právneho riešenia žalobných dôvodov prejednávaných pred prvostupňovým súdom.

Pokiaľ však na jednej strane odvolací senát Úradu pre harmonizáciu vnútorného trhu (ochranné známky a vzory) zamietol zápis prihlasovanej ochrannej známky výlučne na základe článku 7 ods. 1 písm. b) nariadenia č. 40/94 o ochrannej známke spoločenstva a na druhej strane, bola žaloba podaná proti tomuto spornému rozhodnutiu pred Súdom prvého stupňa založená na porušení tohto istého ustanovenia, až v štádiu konania o odvolaní sa mohol namietať výklad uvedeného článku 7 ods. 1 písm. c), o ktorý sa Súd prvého stupňa pri zrušení sporného rozhodnutia opieral. Za týchto podmienok a pokiaľ sa spochybňuje výlučne právne riešenie, ktoré Súd prvého stupňa poskytol v napadnutom rozsudku, sa odvolanie, v ktorom sa namieta porušenie článku 7 ods. 1 písm. c) nariadenia č. 40/94, musí vyhlásiť za prípustné.

(pozri body 21 – 24)

2. Podľa znenia článku 74 ods. 1 nariadenia č. 40/94 o ochrannej známke spoločenstva prieskumoví pracovníci Úradu pre harmonizáciu vnútorného trhu (ochranné známky a vzory) a v odvolacom konaní odvolacie senáty Úradu musia pristúpiť k preskúmaniu skutočností ex offo s cieľom určiť, či sa na ochrannú známku, ktorej zápis sa žiada, vzťahuje alebo nevzťahuje jeden z dôvodov zamietnutia zápisu uvedených v článku 7 toho istého nariadenia. Z toho vyplýva, že príslušné orgány Úradu môžu byť vedené k odôvodneniu svojich rozhodnutí skutočnosťami, ktoré prihlasovateľ neuviedol. Hoci v zásade prislúcha týmto orgánom preukázať v ich rozhodnutiach správnosť takýchto skutočností, neplatí to, ak uvádzajú notoricky známe skutočnosti. Zistenie Súdu prvého stupňa, že ide o notoricky známe alebo neznáme skutočnosti, predstavuje posúdenie skutkovej povahy, ktoré sa s výnimkou skreslenia vymyká preskúmaniu Súdnym dvorom v rámci konania o odvolaní.

(pozri body 38, 39, 45)

3. Nato, aby sa ochranná známka, ktorú tvorí jedno slovo vyplývajúce zo spojenia určitých prvkov, považovala podľa článku 7 ods. 1 písm. c) nariadenia č. 40/94 o ochrannej známke spoločenstva za opisnú, nepostačuje len zistiť prípadný opisný charakter každého z týchto prvkov. Takýto charakter musí mať samotné slovo. Jednoduché spojenie prvkov, z ktorých každý opisuje charakteristiky tovarov a služieb, pre ktoré sa zápis požaduje, samo osebe opisuje uvedené charakteristiky v zmysle uvedeného článku 7 ods. 1 písm. c).

V každom prípade takéto spojenie nie je opisné v zmysle tohto ustanovenia len za podmienky, že vyvoláva dojem dostatočne vzdialený od dojmu vytváraného jednoduchým spojením dotknutých prvkov. Preto ak ide o ochrannú známku zloženú zo slov, prípadný opisný charakter môže byť čiastočne skúmaný pre každý z jej prvkov samostatne, v každom prípade však musí závisieť od skúmania celku, ktorý tieto prvky vytvárajú. V tomto ohľade nemožno tvrdiť, že predbežná analýza každého z prvkov, z ktorých je ochranná známka zložená, je nevyhnutnou etapou. Naopak, odvolacie senáty Úradu pre harmonizáciu vnútorného trhu (ochranné známky a vzory) a na základe žaloby Súd prvého stupňa sú povinní pristúpiť k posúdeniu opisného charakteru ochrannej známky ako celku.

(pozri body 76 – 80)